
LANBIDE ESKOLAK EUSKARAZ: 
EHBEren PROPOSAMENA 



0. SAR HITZA 



Lanbide Heziketak hezkuntza prozesuaren beste eskailera bat dira. Beraz, edozein ikas adar bezala, hauen egitura- 
ketak eta izaerak zuzeneko eragina du gure herriaren bizimodu eta moldeetan. Ikasketa hauek bereziki Ian mundura 
begirakoak izanik, Euskal Herriaren Ian mundu eredua hauei estuki loturik doan kontzeptua da. Gazteak ahalik eta 
lasterren lanean hasteko ikasketa tekniko soil gisa ulertuak izan diren arren, ikasketa etapa hau hori baino askoz ge- 
hiago da. 

Lanbide heziketak ezin dira izan egungo gizarte kapitalistak bizirauteko beharrezkoa duen Ian mundua berprodu- 
zitzeko tresna, gure herriak dituen behar ekonomiko, sozial, teknologiko edota kulturalak asetzera bideratuta egongo 
den heziketa eskaintza teknikoa izan behar luke. Gure herriaren garapenari erantzungo dioten Lanbide Heziketak 
alegia. Horretarako langile prestuak ezinbestekoak dira, egungo errealitatea ulertu eta eraldatzeko gaitasuna izango 
duten langileak hain zuzen, eta ez makina hutsak. 



1. EGOERAREN AZTERKETA 



Azkeneko urte hauetan Heziketa zikloen ugaltzea ezagutu du Euskal Herriak. Izan ere, gero eta ikasle gehiago hur- 
biltzen dira heziketa zikloak eskaintzen dituzten ikastetxeetara (batez ere portzentaiei dagokionez). Bide honetan, 
hainbat arrazoi aipatu behar dira, ikasketa hauek aukeratzen dituzten ikasle kopurua hain handia zergatik den ulert- 
zeko. 

Lehenik eta behin, unibertsitateen gain saturazioa dago. Oso ikasketa gutxi daude momentuotan etorkizuna es- 
kaintzen dutenik gure herriko jendartean. Milaka dira lizentziatutako edo diplomatutako ikasleak, ikasketak buka- 
tzen dituztenean lana aurkitu ezinik dabiltzanak. Joera hau, azkeneko urteetan Euskal Herrian dauden campus 
ezberdinetan nabaritu da, ikasketa batzuen etorkizun hurbila, ikasle falta dela eta, kolokan jarriz. Lanbide Hezike- 
tetan, aldiz, Ian egiteko perspektibak, momentuz bada ere, hurbilagoak dira, ikasleen gehiengoa hilabete gutxi bat- 
zuen buruan lanean daudelarik. 

Bestalde, unibertsitate ikasketetako iraupena urteetakoa izan ohi da (3,4,5,6...), eta urte horietan zehar, klase ma- 
gistralak dira nagusi, klase praktikoen kalterako. Honek ikasketa batzuk erabiltzen duten programa dela eta, moti- 
bazio falta zein gogaitasuna bultzatuz. Heziketa zikloetan, berriz, gehienez urte ta erdiko formazio teorikoa egon 
ohi da, ondoren praktikak egiteko aukera zabaltzen delarik. Formazio praktikoari lehentasuna ematen zaio. 

Ezin da aipatu gabe uzi Bologna Prozesuak dakartzan aldaketak: Full-time student izeneko filosofia gailentzen da 
eta derrigorrezko eskolak, etxerako-lanak eta azken finean dedikazio osoa behar duen ikaslea sortzen dute. Honela 
ikasi ahal izateko Ian egin behar duenak edo beste gauza batzuk egiteko denbora nahi duenak nekez egin ahal izango 
ditu ikasketak unibertsitate batean. 



Beste faktore garrantzitsua ikasketa berrien agerpena da. Izan ere, betiko ikasketen artean krisialdia dagoen arren, 

ikasketa berriak beti sortzen dute erakarpen berezia ikasleongan. Azkeneko urte hauetan, hainbat heziketa ziklo berri 
sortu dira, ikasleriaren interesa erakarriz. 

Aipatu faktoreek, gehi egon daitezkeen beste batzuk (instituzio zein hezkuntza sailetatik egin diren kanpaina izu- 
garriak, kasu) ekarri dute heziketa zikloen gaineko "boom" delakoa. 

Dena den, Lanbide Heziketen gorakada honek, oro har hezkuntzan dagoen arazoa agerian utzi eta euskararen ego- 
era inon baino gehiago larriatu da. 

EUSKARA 

Egoera juridiko-politikoa aztertzeko orduan, bi dira kontuan izan beharreko puntuak; batetik, Euskal Herria bi es- 
tatu eta bost administrazioren menpean dagoela, eta bestetik, ez dagoela inon jasota Lanbide-Heziketen euskal- 
duntzea osotasunean bultzatzeko araurik, atal partzialak jasotzen dituzten arauak egon arren. Administrazio 
ezberdinen jarrerak ezberdinak diren arren, ez dago inon euskalduntze plangintzarik, eta gure herria bere osotasu- 
nean hartuko duen euskalduntze plangintzaren beharra inoiz baino garrantzitsuagoa da. 

Frantziar estatua 

Frantziar estatuko Lanbide-Heziketa 1993an onartutako legearen arabera antolatzen da. Horren arabera Lanbide- 
Heziketa bi eremutan antolatzen da: 

Lehenengo talde batean ikasketa terminalak daude: hau da, ondoren ez dago gehiago ikasterik, hots, Ian mundu- 
rako irteerak dira. Ikasketa terminal hauek, edo CAPak, derrigorrezko hezkuntzan irakaskuntza-sistemak ikasle 
txar moduan aitortzen dituen horientzat dira. Bide batez, CAPak bi taldetan antolatzen dira: derrigorrezko hez- 
kuntza gaindituta izan behar ez dutenena (enpresetan betetzen dituzten hiru urtetako ikasketak dira) eta derrigo- 
rrezko hezkuntza gainditurik izan behar dutenena (bi urtetako ikasketak dira). 

Bigarren talde batean jarraipena duten ikasketak daude. Hauek ere bi taldetan banatzen dira: BEP ikasketak, derri- 
gorrezko hezkuntza gaindituta (ez dira ikasketa terminalak, bi urte ondoren, azterketa bat egin eta batxilergoa egi- 
ten jarrai dezakete edo goi mailako heziketa ziklo bat aukeratu, azken hauek bigarren taldea osatzen dute, hauen 
bukaeran bi aterabide daudelarik: Ian mundua edo unibertsitatea. 

Lapurdi, Nafarroa Beherea, Xiberoa 

Hiru herrialde hauetan ez dago heziketa zikloak euskaraz ikasterik. 

Espainiar estatua 

Espainiar estatuan 1997an ekin zitzaion Lanbide-Heziketen erreformari. Hiru helburu zituen, batez ere: Ian mer- 
katuak eskatzen zituen langile kualifikatu berriei bide egitea, Europar Batasuneko ikasketekin espainiar estatuan 
irakasten zirenak homologatzea eta azkenik, Lanbide-Heziketak prestigiatzea ikasleak bertaratzeko asmoarekin. 

Lanbide-Heziketak hiru taldetan banatzen dira: goi mailakoak (batxilergoa egin behar da), erdi mailakoak (derri- 
gorrezko irakaskuntza gainditu behar da) eta Gizarte segurantzakoak (derrigorrezko irakaskuntza gainditu gabe 
dutenentzat, gutxienez titulu bat izan dezaten). 

2002an Lanbide Heziketak arautzeko lege berri bat onartu zuten Madrilen, hiru aldaketa nagusi planteatu dituena: 
Lehena ikastetxe integratuen (heziketa zikloak eta formakuntza jarraia eskaintzen dituzten Lanbide-Heziketetako 
ikastetxeak) desagerpena, sorrera estatuaren esku geldituz; bigarrena, ikastetxeen zuzendaritzaren hautaketa admi- 

nistrazioaren esku gelditzea; eta hirugarrena, ikastetxea eta enpresaren arteko harremanak estutzea, enpresen par- 
tehartzea ikastetxeetara zabalduz. 

Araba, Bizkaia eta Gipuzkoa 

Hiru herrialde hauetan legez euskaraz ikasteko eskubidea dagoen arren, izatez eskubide hori ez da bermatzen. Neu- 
rri isolaturen bat hartu da baina ez dago euskalduntze plangintza orokorrik. Gainera, neurriok irakasle, ikasle, gu- 
raso edo elkarteen borondatean oinarritzen dira. Horrela, kopuru bat dago finkatuta heziketa zikloa euskaraz eman 
dadin (10 ikasle). Euskarazko materialgintza bultzatzeko dirulaguntzak bideratzen dira Hezkuntza sailetik (oso mo- 
telak eta ez dira nahikoak) eta internet-en hainbat helbide sortu dira material euskalduna eskuragarri egoteko (era- 
ginkortasuna falta zaio). Irakasleen birziklapenari begira, neurri orokorra den arren, Lanbide-Heziketetan gutxiago 
aplikatzen da. 

Nafarroa Garaia 

Jakina denez, herrialde honetako hainbat zonaldetan euskarak ez dauka ofizialtasunik. Beraz, zonalde horietan ikas- 
tolen bidez bakarrik sortu daitezke euskarazko heziketa zikloak (zoritxarrez, ikastola hauen egoerak oztopatzen du 
heziketa zikloak sortzea). Bestalde, euskarazko talde bat sortzeko ez dago kopuru finkorik. Administrazioaren era- 
baki politikoen menpe dago eskaintzea edo ez. Lanbide Heziketetan ez daude hizkuntza ereduak definiturik. On- 
dorioz, egun dagoen eskaintza guztia gazteleraz izatera kondenatuta dago. Dena den, badaude ikastetxe batzuk, 
non ofizialki ez bada ere, euskaraz irakatsi egiten duten. Honen arazoa da ofiziala ez izatean borondatean oinarri- 
tutako eskaintza dela, beraz egun batetik bestera desagertu daiteke. 

IZAERA 

Izaerari dagokionez, Lanbide Heziketen eskaintza normalean ez da zonalde ezberdinen behar espezifikotara ego- 
kitzen. Hau da, ez da kontenplatzen eremu ezberdinen kasuan bertako baliabideen aprobetxamendua eta zonalde 
beraren biziraupen eta garapenerako ezinbestekoa den heziketa eskaintza. Aipatu beharra dago nekazaritza, abelt- 
zaintza edo arrantza bezalako sektoreek bizi duten egoera larria, eta lanbide heziketek horri irtenbidea emateko 
duten garrantzi eta beharrezkotasuna. Gure herriko berezko lanbideak izanik, hauen eraldaketa eta egokitzapena 
bideratuko duten hezkuntza prozesua beharrezkoa da, eta lanbide eskolak dira horretarako gakoak eskaini behar 
dituztenak. Egun ordea, ikasketa etapa hau merkatuak exijitzen dituen langileak prestatzeko bide soila dira, egoe- 
rari buelta emateko baliabideak eskaini beharrean egokitzapen hutsa egitera bideratuak daudelarik. 

Azpimarratzekoa da ere, ikasketa mota hauetan emakumeok pairatzen dugun diskriminazio egoera. Ziklo ezberdi- 
nen eskaintza egiterakoan, mekanika, elektrizitate edo teknologia berriekin harremana dituztenak gizonezkoentzat 
bideratuak dauden bitartean, erizaintza, gizarte lana edo irakaskuntzarekin loturikoak emakumezkoekin lotzen dira. 
Norbanakoaren aukera librea dela esaten den arren, era inkontziente batean gizartean existitzen diren rolak ber- 
produzitu egiten dira emakumezkoak lanbide konkretu batzuetara bideratuz. Ikustea besterik ez dago hainbat ikas- 
tetxetan emakumezkoek ikasketa prozesua garatzeko dituzten traba eta oztopoak tailerrak, baliabideak... ez 
daudelako egokituak. 

2.- LANBIDE ESKOLEN ERALDAKETARAKO LEHENTASUNAK 



EUSKARA 

Sektoreka lehentasuna duten heziketa zikloak 

Lehenengo sektoreari lotuta daudenak (Nekazal, artzain, arrantza eskolak) 

Irakaskuntzarekin harremana duten heziketa zikloak. 

Administrazioarekin harremana dutenak. 

Zerbitzu zein giza harremanei loturikoak ( erizaintzakoak, psikologia, soziologia...) 

Euskaraz eskualdeka egon beharko liratekeen heziketa-zikloak 

Euskal Herriko eskualde guztien mapa egin behar da. Bertan, heziketa-zikloen eskaintza, eskaria eta beste hainbat 
irizpide aztertuz, lehentasunak finkatu beharko dira, Lanbide-Heziketen euskalduntzeari begira. Bertan hainbat 
faktore kontutan izan behar dira, hala nola, ikasleen mugikortasuna, eskualdearen izaera euskarari begira, inguruko 
enpresa zein bizimoduen izaera, heziketa ziklo berdina bi, hiru edo ikastetxe gehiagotan irakasten den ala ez,... 

Materialgintzan lehentasunak 

Euskaraz dauden heziketa-zikloen kopurua txikia den arren, hauen arazoa erabiltzen duten euskarazko ikas mate- 
rialen eskasia izan ohi da. Horregatik, lehentasuna eskaini behar zaio material arloan jadanik euskaraz irakasten 
diren heziketa-zikloei. 

Praktikak 

Gaurdanik, euskaraz ematen diren zikloetan, praktikak ere euskaraz gauzatzea ahalbideratu beharko litzateke. Prak- 
tiken aukera egiterako orduan ikasle zein enpresen hizkuntza profila identifikatu beharko litzateke. 



ZONALDEAREN ARABERAKO LEHENTASUNAK 



Lehenengo sektorea hil zorian dagoen zonaldetan 

Ezinbestekoa da, zonalde hauek dituzten beharren gaineko azterketa egin eta hauen araberako heziketa zikloak 
osatzea. Egoerari aurre egin, eta bide berritzaileak ireki beharko dira sektore hauen bermoldaketa eta etorkizuna 
bermatze bidean. 

Behar bereziak dituzten eremuei egokitu 

Demagun Euskal Herriko eskualde bat aberatsa dela mineral mota batean. Aberastasun horri bide eman eta zonalde 
horren onurarako ustiapena zein tratamendua bideratuko duen hezkuntza mota lehentasunezko egitasmo bilakatu 
beharko litzateke. Egungo heziketa eskaintza molde ekonomiko-politiko orokorrari dago hertsiki loturik, ondorioz 
ez dira gure herriak dituen aberastasunak herriaren mesedetara egokitzen. 

SEXUEN ARABERAKO BEREIZKETEKIN AMAITU 

Baliabideak emakumeontzat egokitu 

Egungo tailer, klase etab. tako egoera emakumeon beharrei egokitzea ezinbestekoa da (komunak, tornuen altuera..). 
Emakumeok zerbait arraro egiten ari dugula sentitzeak ez dauka zentzurik, ondorioz beste klase kide guztien ego- 
era eta aukera berdinak izan beharko ditugu. 

Rolak gaindituz, aukera librea bultzatu 

DBHko 4. mailan nola batxilergoan emakumeok aukera aske bat egiteko neurriak bultzatu beharko dira. Horreta- 
rako ezinbesteko papera jokatuko dute ikastetxeetako orientatzaile eta irakasleek. Zerikusi handia izango du ere 
zentroetan hezkidetzaren ikuspegia txertaturik dagoen edo ez. 



3. LANBIDE HEZIKETETAKO IKASTETXEAK ERALDATZEKO NEURRIAK 



EUSKARA 

Klaseak euskalduntzeko hartu beharreko neurriak 

Ratioen desagertzea. 

Euskaraz ematen diren zikloak identifikatu eta plazaratu. Ofizialki eskaini. 

Matrikulazio garaian ikasleari modulua euskaraz egin nahi duen galdetu behar zaio. 

Eskualdeko lanbide heziketetako ikastetxeen artean elkarlana bultzatu. Ikasle euskaldunen dispertsioarekin amaitu. 

Irakasle erdaldun elebakarren euskalduntzerako plan integrala abian jartzea. 

Irakasle euskaldunen aprobetxamendua: euskaldunak diren irakasleak euskaraz eman behar dituzte klaseak, mugi- 
kortasuna ahalbidetuz lehentasuna duten arlo zein zonaldeetara. 

Irakasle euskaldunen kontratazioari ekitea. 

Materiala euskalduntzeko hartu beharreko neurriak 

Euskarazko materialaren ezagupena Euskal Herri osora zabaltzea, eta berau eskuragarria izatea, beharrezkoak diren 
bitartekoak abian jarriz. Dagoen materiala ezagutzera eman behar da, eta horretako internet izan daiteke tresna 
egokia. 

Ikastetxeen arteko elkarlana bultzatu irakasleen artean sare bat sortzeko. 

Irakasleen liberazioak martxan jartzea, Ian baldintza egokiak sortuz. 

Materialaren euskalduntze prozesuan lanean ari diren elkarteei baliabide zein hitzarmen sendoagoak sustatu. 

Ikastetxeko funtzionamendua euskalduntzeko hartu beharreko neurriak 

Ikasleei begira: euskara klaseen antolakuntza ( zonalde euskaldunetan dauden eta ikasle erdaldunak gutxiengoa 
diren ikastetxeetan batez ere), euskara klaseak ikasteko erraztasunak jartzea. 

Langileriaren kontratazioari begira: lanpostuan euskaraz aritzeko gaitasuna erakustea (administrazioan, atezaintza,...), 
etengabeko euskara prestakuntza eskaintzea. 

Barne agiri zein gutun, ohar edo bestelako informazio bitartekoak euskaraz izan daitezen bermatzea (askotan be- 
harrezkoa izango da bi hizkuntzetan zabaltzea, baina beste askotan euskaraz soilik izan beharko lirateke). 

Errotulazioetan euskaren lehenespena 

Eskolaz kanpoko ekimenak euskaraz izatea 

Kanpo irudia euskaratzea. 

Praktiken euskalduntzeko hartu beharreko neurriak 

Ikasleei praktikak euskaraz egiteko eskubidea aitortzea, horretarako enpresaren euskara maila aztertuz. 

Enpresari gutxieneko batzuk eskatzea: Kontseiluaren plan estrategikoa sinatua izatea, praktiketako ikasketei jarrai- 
pena egiteko tutore euskaldun bat izendatzea. 



EREMUEN BEHARREI AURRE EGIN 

Lehenengo sektorearen krisiari aurre egiteko neurriak 

Nekazaritzaz, abeltzaintzaz edo arrantzaz bizi izan diren eta lanbide gisa hil zorian dauden zonaldetan heziketa es- 
kaintza berezitua bultzatu. 

Eskaintza hau ezin da izan molde zaharrak berproduzitzeko tresna, egungo egoera eta arazoei aurre egin eta sek- 
tore honi etorkizuna ahalbideratuko dion ikasketa prozesua baizik. 

Behar bereziak dituzten eremuetako gabeziak asetzeko neurriak 

Eremuak eta beharrak berak detektatu eta hauen gaineko ikasketa prozesua bultzatu. 
Zonaldearen aprobetxamendu eta garapenerako ezinbesteko tresna gisa irudikatu. 

AUKERA BERDINTASUNA HELBURU 

Ikastetxeetako azpiegiturak eta funtzionamoldeak egokitu 

Tailerretako baliabideen azterketak egin eta emakume zein gizonezkoen artean dauden ezberdintasun fisikoak ain- 
tzat hartu: komunetako egoera, makinen posizioa. . . 

Emakume eta gizonezkoen ezberdintasunak onartuz, heziketa prozesua aukera berdintasunean garatzen dela ziur- 
tatu. 

Rolak gainditzeko neurriak 

Ikastetxeetan emakumezkoek aukera berdintasunean erabaki dezaten moldeak bultzatu. 
Hezkidetzan oinarritutako hezkuntza prozesua garatu. 



4. EHBEren EGITEKOAK 



Egungo egoera 

Lanbide heziketetan euskararen egoera larria den arren aldarrikapena ez dago jendarteratua. 

Lanbide Heziketetako ikastetxe gehienek ez dute aldarrikapena bere hartu. 

Irakasleen inplikazio eskasa. Bi urtetako ikasketak izatean ikasleek aldarrikapenari jarraipena emateko zailtasunak. 

Mugimendua egiturafczearen beharra 

Lanbide heziketako ikastetxeei konpromisoak eskatu. 

Irakasleen inplikazioa. 

Ikasle mugimenduaren aldarrikapena bultzatu. 

Lanbide Eskolen euskalduntzearen aldeko ikastetxeen sarea osatu elkarlana bultzatzeko arlo ezberdinetan (mate- 
rialgintza, eskaintza zentralizatuak...) 

Lanbide eskoletan euskarak bizi duen egoera plazaratu behar da. Aldarrikapena jendarteratu. 



Euskal Herrian, 2008ko azaroa 
Euskal Herriak Bete Eskola 

